钦定古今图书集成/明伦汇编/官常典/第077卷 > 昭成子窟咄
## 钦定古今图书集成/明伦汇编/官常典/第077卷 > 昭成子窟咄

按《魏书》本传：“昭成子窟咄，昭成崩后，苻洛以其年长，
逼徙长安。苻坚礼之，教以书学。因乱随慕容永东迁，
永以为新兴太守。刘显之败，遣弟亢埿等迎窟咄，遂
逼南界，于是诸部骚动。太祖左右于桓等谋应之，同
谋人单乌干以告，太祖虑骇人心，沈吟未发。后三日，
桓以谋白其舅穆崇，崇又告之，太祖乃诛桓等五人，
馀莫题等七姓悉原不问。”太祖虑内难，乃北逾阴山，
幸贺兰部，遣安及同长孙贺征兵于慕容垂。贺亡奔
窟咄。安同间行遂达中山，慕容垂遣子贺𬴊步骑六
千以随之。安同与垂使人兰纥俱还，达牛川，窟咄兄
子意烈捍之，安同乃隐藏于商贾囊中，至暮，乃入空
井得免，仍奔贺𬴊。军既不至，而稍前逼贺染干。染干
阴怀异端，乃为窟咄来侵北部。人皆惊骇，莫有固志。
于是北部大人叔孙普洛节及诸乌丸，亡奔卫辰。贺
𬴊闻之，遽遣安同、朱谭等来。既知贺𬴊军近，众乃少
定。太祖自弩山幸牛川，窟咄进屯高柳。太祖复使安
同诣贺𬴊，因克会期。安同还，太祖逾《参合》，出代北，与
贺𬴊会于高柳。窟咄困迫，望旗奔走，遂为卫辰杀之。
帝悉收其众。贺𬴊别帝归于中山。